CELEX: 32018R1660
Language: hu
Date: 2018-11-07 00:00:00
Title: A Bizottság (EU) 2018/1660 végrehajtási rendelete (2018. november 7.) bizonyos harmadik országokból származó, nem állati eredetű élelmiszerek behozatalára vonatkozó, a növényvédőszer-maradékokkal való szennyeződés kockázata miatt alkalmazandó különleges feltételek megállapításáról, a 669/2009/EK rendelet módosításáról és a 885/2014/EU végrehajtási rendelet hatályon kívül helyezéséről (EGT-vonatkozású szöveg.)

8.11.2018   
               
               
                  HU
               
               
                  Az Európai Unió Hivatalos Lapja
               
               
                  L 278/7
               
            
         A BIZOTTSÁG (EU) 2018/1660 VÉGREHAJTÁSI RENDELETE
         (2018. november 7.)
         bizonyos harmadik országokból származó, nem állati eredetű élelmiszerek behozatalára vonatkozó, a növényvédőszer-maradékokkal való szennyeződés kockázata miatt alkalmazandó különleges feltételek megállapításáról, a 669/2009/EK rendelet módosításáról és a 885/2014/EU végrehajtási rendelet hatályon kívül helyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
         tekintettel a takarmány- és élelmiszerjog, valamint az állategészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (2) és különösen annak 15. cikke (5) bekezdésére,
         mivel:
         
                     (1)
                  
                  
                     A 178/2002/EK rendelet 53. cikke lehetővé teszi, hogy valamely harmadik országból behozott élelmiszer és takarmány kapcsán az Unió megfelelő szükségintézkedéseket fogadjon el a közegészségügy, az állatok egészsége és a környezet védelme érdekében, amennyiben nyilvánvaló, hogy az érintett élelmiszer, illetve takarmány súlyos veszélyt jelent az emberi egészségre és az állati egészségre, és az egyes tagállamok által hozott intézkedésekkel ezt a kockázatot nem lehet eredményesen csökkenteni. Ezek az uniós szükséghelyzeti intézkedések többek között az érintett termékekre vonatkozó különleges behozatali feltételek előírásából állhatnak.
                  
               
                     (2)
                  
                  
                     A 669/2009/EK bizottsági rendelet (3) fokozott hatósági ellenőrzéseket ír elő a rendelet I. mellékletében felsorolt nem állati eredetű takarmányok és élelmiszerek behozatalára. A melléklet tartalmazza a Törökországból származó szőlőleveleket és a Vietnamból származó pitahayát (sárkánygyümölcs), amelyek ezért fokozott hatósági ellenőrzés alá esnek.
                  
               
                     (3)
                  
                  
                     A tagállamok által a 669/2009/EK rendelet keretében végzett hatósági ellenőrzések eredményei, a 178/2002/EK rendelettel létrehozott élelmiszer- és takarmánybiztonsági riasztási rendszeren keresztül beérkezett értesítések, a Bizottság ellenőrzési jelentései, a harmadik országoktól kapott jelentések és a Bizottság, a tagállamok és az Európai Élelmiszerbiztonsági Hatóság közötti információcserék azt mutatják, hogy a Törökországból származó szőlőlevelek folyamatosan, nagy gyakorisággal nem felelnek meg a 396/2005/EK európai parlamenti és tanácsi rendeletben (4) a megengedett növényvédőszer-maradékokra vonatkozóan megállapított határértékeknek. A helyzet javulását tehát még az uniós határokon végzett ellenőrzések gyakoriságának növelése után sem lehetett megfigyelni.
                  
               
                     (4)
                  
                  
                     A tagállamok által a 669/2009/EK rendelet keretében elvégzett hatósági ellenőrzések eredményei azt mutatják, hogy a Vietnamból származó pitahaya (sárkánygyümölcs) gyakran nem felel meg a 396/2005/EK rendeletben a megengedett növényvédőszer-maradékokra vonatkozóan megállapított határértékeknek. Ezenkívül a Bizottság által az Európai Unióba irányuló kivitelre szánt növényi eredetű élelmiszerekben előforduló növényvédő szerek ellenőrzésének értékelése céljából 2017 márciusában Vietnamban végzett vizsgálat megállapította, hogy nincs hatékony hivatalos növényvédőszer-ellenőrzési rendszer az Unióba exportált élelmiszerekre vonatkozóan, és a hatóságok nem tudják biztosítani, hogy a vietnami termékek megfeleljenek a megengedett növényvédőszer-maradékok határértékeinek.
                  
               
                     (5)
                  
                  
                     Ez azt bizonyítja, hogy a Törökországból származó szőlőlevelek és a Vietnamból származó pitahaya (sárkánygyümölcs) behozatala valószínűleg komoly veszélyt jelent az egészségre, és a jelenleg hatályos intézkedések nem képesek kielégítő módon kezelni ezt a kockázatot. Ezért a Törökországból származó szőlőlevelek és a Vietnamból származó pitahaya (sárkánygyümölcs) behozatalára különleges feltételeket kell megállapítani.
                  
               
                     (6)
                  
                  
                     Az Indiából származó currylevelek jelenleg a 885/2014/EU bizottsági végrehajtási rendeletben (5) meghatározott különleges behozatali feltételek hatálya alá tartoznak. Az élelmiszer- és takarmánybiztonsági riasztási rendszeren keresztül kapott bejelentésekből és a tagállamok által a 885/2014/EU végrehajtási rendelet keretében végrehajtott hatósági ellenőrzésekből származó adatok fényében – amelyek a meg nem felelés folyamatosan magas gyakoriságát mutatják – fenn kell tartani az e termékre vonatkozó különleges behozatali feltételeket.
                  
               
                     (7)
                  
                  
                     Ezért helyénvaló előírni, hogy az Indiából származó curryleveleket, a Törökországból származó szőlőleveleket és a Vietnamból származó pitahayát (sárkánygyümölcs) az Unióba irányuló kivitel előtt hatósági ellenőrzésnek vessék alá, beleértve a mintavételt és az elemzést is annak biztosítása érdekében, hogy e termékek megfeleljenek a vonatkozó jogi követelményeknek. Az ilyen termékek valamennyi szállítmányát egészségügyi bizonyítványnak kell kísérnie, amely igazolja, hogy a termékeket a 2002/63/EK bizottsági irányelvnek (6) megfelelően mintavételnek vetették alá.
                  
               
                     (8)
                  
                  
                     Az Indiából származó currylevelekben, a Törökországból származó szőlőlevelekben és a Vietnamból származó pitahayában (sárkánygyümölcs), valamint azok felszínén található növényvédőszer-maradékok jelenléte tekintetében a behozatalkor végzendő ellenőrzések hatékony szervezésének és uniós szintű egységességének biztosítása érdekében e rendeletben helyénvaló rendelkezni a 669/2009/EK rendeletben előírtakkal legalább egyenértékű ellenőrzési eljárásokról.
                  
               
                     (9)
                  
                  
                     Annak érdekében, hogy figyelembe lehessen venni a dokumentációs követelményeknek való meg nem felelés sajátos jellegét, helyénvaló szabályokat megállapítani az azon esetekben meghozandó intézkedésre vonatkozóan, amikor a szállítmányt nem kísérik sem a mintavétel, sem az elemzés eredményei, sem az egészségügyi bizonyítvány, vagy ha az eredmények, illetve az egészségügyi bizonyítvány nem felel meg az e rendeletben meghatározott követelményeknek.
                  
               
                     (10)
                  
                  
                     A 882/2004/EK rendelet előírja az illetékes hatóságok számára, hogy értesítsék a Bizottságot és a többi tagállamot a határállomáson történő elutasításokról. A növényvédőszerek tekintetében helyénvaló egyértelművé tenni, hogy amennyiben az illetékes hatóságok elutasítják az e rendeletben felsorolt élelmiszerek szállítmányait, ilyen értesítést kell küldeni, amennyiben a 396/2005/EK rendeletben előírt szermaradék-határértékek nem teljesülnek, függetlenül attól, hogy a növényvédőszerek mennyisége meghaladta-e az akut referenciadózist.
                  
               
                     (11)
                  
                  
                     Az e rendelet hatálya alá tartozó árukkal kapcsolatos folyamatos kockázatértékeléshez szükséges adatok összegyűjtése és a meglévő intézkedések szükség szerinti kiigazítása érdekében helyénvaló előírni a tagállamok számára, hogy félévente jelentést nyújtsanak be a Bizottsághoz az e rendelet alapján elvégzett hatósági ellenőrzések valamennyi analitikai eredményéről. Egyes tagállamok a 2003/24/EK és a 2004/292/EK bizottsági határozattal (7) (8) létrehozott kereskedelem-ellenőrzési és szakértői rendszerben (TRACES) önkéntes alapon nyilvántartásba veszik bizonyos nem állati eredetű takarmányok és élelmiszerek közös beléptetési okmányát, így tájékoztatják a Bizottságot az importált szállítmányok számáról és az e rendeletben előírt ellenőrzések eredményeiről. Ezt a jelentéstételi kötelezettséget ezért teljesítettnek kell tekinteni, ha a tagállamok nyilvántartásba vették a TRACES rendszerben az e rendelettel összhangban kiállított közös beléptetési okmányokat.
                  
               
                     (12)
                  
                  
                     Az e rendeletben előírt intézkedéseket 2019. október 31-ig felül kell vizsgálni annak érdekében, hogy felmérjék, szükség van-e még rájuk.
                  
               
                     (13)
                  
                  
                     Megfelelő pénzügyi forrásoknak kell rendelkezésre állniuk a hatósági ellenőrzések e rendelettel összhangban történő megszervezéséhez. Ezért az ilyen hatósági ellenőrzések költségeit a szállítmányokért felelős élelmiszer-vállalkozóknak kell viselniük.
                  
               
                     (14)
                  
                  
                     Az alkalmazandó szabályok átláthatósága és következetessége érdekében e rendeletben meg kell határozni az Indiából származó currylevelek, a Törökországból származó szőlőlevelek és a Vietnamból származó pitahaya (sárkánygyümölcs) behozatalát szabályozó valamennyi különleges feltételt a növényvédőszer-maradékok jelenléte tekintetében. Ezért a Törökországból származó szőlőlevelekre és a Vietnamból származó pitahayára (sárkánygyümölcs) vonatkozó bejegyzéseket törölni kell a 669/2009/EK rendelet I. mellékletéből, az Indiából származó currylevelekről szóló 885/2014/EU végrehajtási rendeletet pedig hatályon kívül kell helyezni.
                  
               
                     (15)
                  
                  
                     Annak érdekében, hogy a gazdasági szereplők elegendő időt kapjanak az e rendeletben meghatározott követelményekhez való alkalmazkodásra, ezt a rendeletet 2018. december 8-tól kell alkalmazni. A jogbiztonság érdekében helyénvaló előírni, hogy a tagállamoknak egy átmeneti időszak alatt engedélyezniük kell azon Törökországból származó szőlőlevelek, Vietnamból származó pitahaya (sárkánygyümölcs) és Indiából származó currylevelek behozatalát, amelyek 2018. december 8. előtt hagyták el származási országukat, illetve azt az országot, ahol a szállítmány feladásra került, amennyiben az említett ország eltér a származási országtól, feltéve, hogy a szóban forgó szállítmányok megfelelnek a 669/2009/EK rendelet és a 885/2014/EU végrehajtási rendelet 2018. december 7-én hatályban lévő követelményeinek.
                  
               
                     (16)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Hatály
            
               (1)   Ez a rendelet az I. mellékletben felsorolt nem állati eredetű élelmiszerek szállítmányaira alkalmazandó.
               E rendelet az olyan összetett élelmiszerekre is vonatkozik, amelyek az I. mellékletben felsorolt valamely élelmiszert 20 %-ot meghaladó arányban tartalmazzák.
            
            
               (2)   Ez a rendelet nem alkalmazandó az élelmiszerek azon szállítmányaira, amelyeket magánszemély általi kizárólagos fogyasztásra és használatra szántak. Kétség esetén a bizonyítási kötelezettség a szállítmány címzettjét terheli.
            
         
         
            2. cikk
            Fogalommeghatározások
            E rendelet alkalmazásában a 178/2002/EK rendelet 2. és 3. cikkének, illetve a 882/2004/EK rendelet 2. cikkének meghatározásai irányadók.
            A 669/2009/EK rendelet 3. cikkének a) és b) pontjában meghatározott „közös beléptetési okmány” és „kijelölt beléptetési hely” fogalommeghatározása is alkalmazandó.
            E rendelet alkalmazásában „szállítmány”: a 2002/63/EK irányelvben meghatározott „tétel”.
            A 11. cikk (3) bekezdésének alkalmazásában a 396/2005/EK rendeletben szereplő fogalommeghatározások alkalmazandók.
         
         
            3. cikk
            Az Unióba történő behozatal
            Az 1. cikk (1) bekezdésében említett élelmiszerek szállítmányai kizárólag az e rendeletben meghatározott eljárásoknak megfelelően hozhatók be az Unióba.
            Az ilyen szállítmányok csak kijelölt beléptetési helyen léphetnek be az Unióba.
         
         
            4. cikk
            A mintavétel és az elemzés eredményei
            
               (1)   Az 1. cikk (1) bekezdésében említett minden egyes élelmiszer-szállítmányt az I. mellékletben említett származási ország illetékes hatóságai vagy – amennyiben a feladási hely szerinti harmadik ország eltér a származási országtól – a szállítmány feladási helye szerinti harmadik ország illetékes hatóságai által elvégzett mintavétel és elemzés eredményeinek kell kísérniük, hogy tanúsítsák a megengedett növényvédőszer-maradékok határértékeire vonatkozó uniós jogszabályoknak való megfelelést.
            
            
               (2)   Az (1) bekezdésben említett mintavételt a 2002/63/EK irányelvnek megfelelően kell végezni.
            
            
               (3)   Az (1) bekezdésben említett elemzést a „Vizsgáló- és kalibrálólaboratóriumok felkészültségének általános követelményeiről” című ISO/IEC 17025 szabvány szerint akkreditált laboratóriumoknak kell elvégezniük.
            
         
         
            5. cikk
            Egészségügyi bizonyítvány
            
               (1)   Az 1. cikk (1) bekezdésében említett minden egyes élelmiszer-szállítmányt a II. mellékletben szereplő mintának megfelelő egészségügyi bizonyítvány eredeti változata kíséri.
            
            
               (2)   Az egészségügyi bizonyítványt a származási ország vagy – amennyiben a szállítmányt nem a származási országban adják fel – a szállítmány feladása szerinti ország illetékes hatósága tölti ki, írja alá és hitelesíti.
            
            
               (3)   Az egészségügyi bizonyítványt annak a tagállamnak a hivatalos nyelvén vagy hivatalos nyelveinek egyikén kell elkészíteni, ahol a kijelölt beléptetési hely található. Az adott tagállam ugyanakkor elfogadhatja az egészségügyi bizonyítvány más hivatalos uniós nyelven történő kiállítását is.
            
            
               (4)   Az egészségügyi bizonyítványt azelőtt kell kiállítani, hogy az a szállítmány, amelyre vonatkozik, kikerül a bizonyítványt kibocsátó illetékes hatóság ellenőrzése alól.
            
            
               (5)   Az egészségügyi bizonyítvány a kiállítás dátumától számítva négy hónapig érvényes.
            
            
               (6)   Az eredeti egészségügyi bizonyítványt be kell mutatni a kijelölt beléptetési hely illetékes hatóságainak, amelyeknek meg kell őrizniük azt.
            
         
         
            6. cikk
            Azonosítás
            Az 1. cikk (1) bekezdésében említett élelmiszerek minden egyes szállítmányát olyan azonosító kóddal kell ellátni, amely megegyezik a 4. cikkben említett mintavétel és vizsgálat eredményeiben említett azonosító kóddal, valamint az 5. cikkben említett egészségügyi bizonyítványban szereplő kóddal. A szállítmányban lévő minden egyes zsákot vagy egyéb csomagolási formát meg kell jelölni az említett azonosító kóddal.
         
         
            7. cikk
            A szállítmányok érkezéséről való előzetes értesítés
            
               (1)   Az élelmiszer-vállalkozók vagy képviselőik az 1. cikk (1) bekezdésében említett élelmiszerek szállítmányainak tényleges megérkezése várható napjáról és időpontjáról, valamint a szállítmány jellegéről előzetes értesítést küldenek a kijelölt beléptetési hely illetékes hatóságainak.
            
            
               (2)   Az előzetes értesítés céljából az élelmiszer-vállalkozók vagy képviselőik kitöltik a közös beléptetési okmány I. részét, és az okmányt a szállítmány tényleges megérkezése előtt legalább egy munkanappal megküldik a kijelölt beléptetési hely illetékes hatóságainak.
            
            
               (3)   Az élelmiszer-vállalkozóknak vagy képviselőiknek a közös beléptetési okmány e rendelet alapján történő kitöltése során figyelembe kell venniük a 669/2009/EK rendelet II. mellékletében megfogalmazott magyarázatot.
            
         
         
            8. cikk
            Hatósági ellenőrzések
            
               (1)   A kijelölt beléptetési hely illetékes hatóságai a 4. és 5. cikkben meghatározott követelményeknek való megfelelés ellenőrzése érdekében az 1. cikk (1) bekezdésében említett élelmiszerek minden egyes szállítmánya esetében okmányellenőrzést végeznek.
            
            
               (2)   A tagállamok a 669/2009/EK rendelet 8. cikkének (1) bekezdésével, 9. és 19. cikkével összhangban elvégzik a szállítmányok azonossági és fizikai ellenőrzését, beleértve a mintavételt és az elemzést is az e rendelet I. mellékletében meghatározott gyakorisággal.
            
            
               (3)   Az ellenőrzéseket követően az illetékes hatóságok:
               
                           a)
                        
                        
                           kitöltik a közös beléptetési okmány II. részének megfelelő bejegyzéseit;
                        
                     
                           b)
                        
                        
                           csatolják a közös beléptetési okmányhoz az e cikk (2) bekezdésében foglaltaknak megfelelően elvégzett mintavétel és elemzés eredményeit;
                        
                     
                           c)
                        
                        
                           a közös beléptetési okmányhoz hivatkozási számot rendelnek és azt feltüntetik az okmányon;
                        
                     
                           d)
                        
                        
                           lepecsételik és aláírják a közös beléptetési okmány eredeti példányát;
                        
                     
                           e)
                        
                        
                           az aláírt és lepecsételt közös beléptetési okmányról másolatot készítenek, és e másolatot megőrzik.
                        
                     
            
               (4)   A kijelölt beléptetési hely illetékes hatóságai a szállítmányért felelős gazdasági szereplőt ellátják az egészségügyi bizonyítvány hitelesített másolatával, vagy ha a szállítmány felosztásra kerül, az ilyen bizonyítvány külön-külön hitelesített másolataival.
            
            
               (5)   A közös beléptetési okmány eredeti példánya a szállítás során egészen a szabad forgalomba bocsátásig kíséri a szállítmányt.
            
         
         
            9. cikk
            Szállítmány felosztása
            
               (1)   Szállítmányt nem lehet felosztani addig, amíg el nem végeztek valamennyi hatósági ellenőrzést, és az illetékes hatóságok a 8. cikkben előírtak szerint nem töltötték ki hiánytalanul a közös beléptetési okmányt.
            
            
               (2)   A szállítmány ezt követő felosztása esetén a szállítás során a szabad forgalomba bocsátásig a szállítmány valamennyi részét a közös beléptetési okmány hitelesített másolata kíséri.
            
         
         
            10. cikk
            Szabad forgalomba bocsátás
            A szállítmányok szabad forgalomba bocsátásának feltétele az, hogy az élelmiszer-vállalkozók vagy azok képviselője a vámhatóságoknak bemutassa a közös beléptetési okmányt, melyet az illetékes hatóság az összes hatósági ellenőrzés elvégzését követően az előírtak szerint kitöltött. A vámhatóságok csak akkor engedélyezik a szállítmány szabad forgalomba bocsátását, ha a közös beléptetési okmány II.14. rovatában az áll, hogy az illetékes hatóság kedvező döntést hozott, és ezt aláírás tanúsítja a II.21. rovatban.
         
         
            11. cikk
            Meg nem felelés
            
               (1)   Amennyiben a 8. cikknek megfelelően elvégzett hatósági ellenőrzések megállapítják, hogy a vonatkozó uniós jogszabályokat – beleértve ezt a rendeletet is – nem tartották be, az illetékes hatóság kitölti a közös beléptetési okmány III. részét, és a 882/2004/EK rendelet 19., 20. és 21. cikkének megfelelően intézkedéseket foganatosít.
            
            
               (2)   Amennyiben az élelmiszer-szállítmányt nem kíséri a 4. cikkben említett mintavétel és elemzés eredménye, valamint az 5. cikkben említett egészségügyi bizonyítvány, vagy amennyiben az egészségügyi bizonyítvány vagy az említett eredmények nem felelnek meg az ebben a rendeletben meghatározott követelményeknek, a szállítmány nem hozható be az Unióba, és azt vissza kell küldeni az Unión kívülre vagy meg kell semmisíteni.
            
            
               (3)   Amennyiben a kijelölt beléptetési helyen az illetékes hatóság a 396/2005/EK rendeletben meghatározott megengedett növényvédőszer-maradékok határértékének való megfelelés hiánya miatt nem engedélyezi az 1. cikk (1) bekezdésében említett élelmiszerek szállítmányainak belépését, a 882/2004/EK rendelet 19. cikke (3) bekezdésének megfelelően haladéktalanul értesítést küld a határállomáson való elutasításról.
            
         
         
            12. cikk
            Jelentések
            
               (1)   A tagállamok félévente, az egyes félévek leteltét követő hónap végéig jelentést nyújtanak be a Bizottsághoz az élelmiszerek szállítmányain e rendelet szerint elvégzett hatósági ellenőrzések valamennyi elemzési eredményéről.
               A jelentésnek tartalmaznia kell a következőket:
               
                           a)
                        
                        
                           a behozott szállítmányok száma;
                        
                     
                           b)
                        
                        
                           az elemzéshez szükséges mintavételbe bevont szállítmányok száma;
                        
                     
                           c)
                        
                        
                           a 8. cikk (2) bekezdésében előírt ellenőrzések eredményei.
                        
                     
            
               (2)   Az (1) bekezdésben meghatározott jelentéstételi kötelezettségek teljesítettnek tekintendők, ha a tagállamok nyilvántartásba veszik a TRACES rendszerben az illetékes hatóságaik által e rendelettel összhangban kiállított közös beléptetési okmányokat.
            
         
         
            13. cikk
            Felülvizsgálat
            Ezt a rendeletet 2019. október 31-ig felül kell vizsgálni.
         
         
            14. cikk
            Költségek
            A hatósági ellenőrzések – beleértve a mintavételt, az elemzést, a tárolást és a megfelelés hiánya miatt hozott intézkedéseket – miatt felmerülő összes költséget az élelmiszer-vállalkozók viselik.
         
         
            15. cikk
            A 669/2009/EK rendelet módosítása
            A 669/2009/EK rendelet I. melléklete a következőképpen módosul:
            
                        a)
                     
                     
                        a Törökországra vonatkozó bejegyzésekben a „szőlőlevelekre” vonatkozó bejegyzést el kell hagyni;
                     
                  
                        b)
                     
                     
                        a Vietnamra vonatkozó bejegyzésekben a „pithayára” (sárkánygyümölcs) vonatkozó bejegyzést el kell hagyni.
                     
                  
         
            16. cikk
            Hatályon kívül helyezés
            A 885/2014/EU végrehajtási rendelet hatályát veszti.
         
         
            17. cikk
            Átmeneti intézkedések
            E rendelet hatálybalépésének időpontjától kezdve három hónapig a tagállamoknak továbbra is engedélyezniük kell az Indiából származó currylevelek azon szállítmányainak behozatalát, amelyek 2018. december 8. előtt hagyták el a származási országot, illetve azt az országot, ahol a szállítmány feladásra került, amennyiben az említett ország eltér a származási országtól, feltéve, hogy a szóban forgó szállítmányok megfelelnek a 885/2014/EU végrehajtási rendelet követelményeinek.
            E rendelet hatálybalépésének időpontjától kezdve három hónapig a tagállamoknak továbbra is engedélyezniük kell a Törökországból származó szőlőlevelek és a Vietnamból származó pitahaya (sárkánygyümölcs) azon szállítmányainak behozatalát, amelyek 2018. december 8. előtt hagyták el a származási országot, illetve azt az országot, ahol a szállítmány feladásra került, amennyiben az említett ország eltér a származási országtól, feltéve, hogy a szóban forgó szállítmányok megfelelnek a 669/2009/EK rendelet 2018. december 7-én hatályban lévő követelményeinek.
         
         
            18. cikk
            Hatálybalépés és az alkalmazás kezdőnapja
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2018. december 8-tól kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 7-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 31., 2002.2.1., 1. o.
         
         
            (2)  HL L 165., 2004.4.30., 1. o.
         
         
            (3)  A Bizottság 669/2009/EK rendelete (2009. július 24.) a 882/2004/EK európai parlamenti és tanácsi rendeletnek bizonyos nem állati eredetű takarmányok és élelmiszerek behozatalára vonatkozó fokozott hatósági ellenőrzések tekintetében történő végrehajtásáról, valamint a 2006/504/EK határozat módosításáról (HL L 194., 2009.7.25., 11. o.).
         
            (4)  Az Európai Parlament és a Tanács 396/2005/EK rendelete (2005. február 23.) a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról (HL L 70., 2005.3.16., 1. o.).
         
            (5)  A Bizottság 885/2014/EU végrehajtási rendelete (2014. augusztus 13.) az Indiából származó okra és currylevelek behozatalára vonatkozó egyedi feltételek meghatározásáról, valamint a 91/2013/EU végrehajtási rendelet hatályon kívül helyezéséről (HL L 242., 2014.8.14., 20. o.).
         
            (6)  A Bizottság 2002/63/EK irányelve (2002. július 11.) a növényi és állati eredetű termékekben és azok felszínén található peszticid-szermaradványok hatósági ellenőrzésére szolgáló közösségi mintavételi módszerek megállapításáról és a 79/700/EGK irányelv hatályon kívül helyezéséről (HL L 187., 2002.7.16., 30. o.).
         
            (7)  A Bizottság 2003/24/EK határozata (2002. december 30.) az integrált számítógépes állategészségügyi rendszer kifejlesztéséről (HL L 8., 2003.1.14., 44. o.).
         
            (8)  A Bizottság 2004/292/EK határozata (2004. március 30.) a Traces rendszer bevezetéséről és a 92/486/EGK határozat módosításáról (HL L 94., 2004.3.31., 63. o.).
      
      
         
            I. MELLÉKLET
            
               Nem állati eredetű élelmiszerek, amelyek Európai Unióba történő behozatalára különleges feltételek vonatkoznak
            
            
                        Élelmiszer (tervezett felhasználás)
                     
                     
                        KN-kód (1)
                        
                     
                     
                        TARIC-alszám
                     
                     
                        Származási ország
                     
                     
                        Veszély(ek)
                     
                     
                        A fizikai és azonossági ellenőrzések gyakorisága (%) behozatalnál
                     
                  
                        Pitahaya (sárkánygyümölcs)
                        
                           
                              (Élelmiszer – friss vagy hűtött)
                           
                        
                     
                     
                        ex 0810 90 20 
                     
                     
                        10 
                     
                     
                        Vietnam (VM)
                     
                     
                        Azon növényvédő szerek maradékai, amelyek a 396/2005/EK európai parlamenti és tanácsi rendelet 29. cikke (2) bekezdésének megfelelően elfogadott ellenőrzési programban szerepelnek (a növényvédő szer nyomon követése kizárólag a növényi eredetű termékekben vagy azok felszínén történik) (2), valamint a ditiokarbamátok (3) (ditiokarbamátok CS2-ben kifejezve, ideértve a manebet (3), mankozebet (3), metiramot (3), propinebet (3), tiramot (3) és ziramot (3)), a fentoát (2) és a kvinalfosz (2) maradékai.
                     
                     
                        10
                     
                  
                        Currylevelek (Bergera/Murraya koenigii)
                        
                        
                           
                              (Élelmiszer – friss, hűtött, fagyasztott vagy szárított)
                           
                        
                     
                     
                        ex 1211 90 86 
                     
                     
                        10 
                     
                     
                        India (IN)
                     
                     
                        Azon növényvédő szerek maradékai, amelyek a 396/2005/EK rendelet 29. cikke (2) bekezdésének megfelelően elfogadott ellenőrzési programban szerepelnek (a növényvédő szer nyomon követése kizárólag a növényi eredetű termékekben vagy azok felszínén történik) (2), valamint az acefát (2) maradékai.
                     
                     
                        20
                     
                  
                        Szőlőlevél
                        
                           
                              (Élelmiszer)
                           
                        
                     
                     
                        ex 2008 99 99 
                     
                     
                        11 , 19 
                     
                     
                        Törökország (TR)
                     
                     
                        Azon növényvédő szerek maradékai, amelyek a 396/2005/EK rendelet 29. cikke (2) bekezdésének megfelelően elfogadott ellenőrzési programban szerepelnek (a növényvédő szer nyomon követése kizárólag a növényi eredetű termékekben vagy azok felszínén történik) (2), valamint a ditiokarbamátok (3) (ditiokarbamátok CS2-ben kifejezve, ideértve a manebet (3), mankozebet (3), metiramot (3), propinebet (3), tiramot (3) és ziramot (3)), és a metrafenon (2) maradékai.
                     
                     
                        20
                     
                  
               (1)  Amennyiben egy KN-kódon belül csak bizonyos termékek esetében kötelező a vizsgálat, és az árunómenklatúrában e kód alá nem tartozik meghatározott albontás, a KN-kód az „ex” jelölést kapja.
            
               (2)  Növényvédőszer-maradékok, amelyeket többféle szermaradék kimutatására alkalmazott, CG-MS-en és LC-MS-en alapuló módszerrel vizsgáltak.
            
               (3)  Növényvédőszer-maradékok, amelyeket egyetlen szermaradék vizsgálatára irányuló módszerekkel vizsgáltak.
         
      
      
         
            II. MELLÉKLET
            Szövege kép
            
               Ország:
               Egészségügyi bizonyítvány
               I. rész: A feladott szállítmány adatai
               I.1. Feladó/exportőr
               Név
               Cím
               Ország
               Telefonszám
               I.2. A bizonyítvány hivatkozási száma
               I.3. Központi illetékes hatóság
               I.4. Helyi illetékes hatóság
               I.5. Címzett/Importőr
               Név
               Cím
               Ország
               Telefonszám
               I.6. A szállítmányért az EU-ban felelős gazdasági szereplő (amennyiben ismert)
               Név
               Cím
               Postai irányítószám
               I.7. Származási ország, ISO-kód
               I.9. Rendeltetési ország, ISO-kód
               I.11. Származási hely
               Név
               Cím
               I.12. Rendeltetési hely (amennyiben ismert)
               Név
               Cím
               I.13. A feladás helye
               Cím
               I.14. Indulás dátuma
               I.15. Szállítóeszköz
               Repülőgép Hajó Vasúti vagon
               Közúti jármű Egyéb
               Azonosítás:
               Okirat:
               I.16. Kijelölt beléptetési hely
               Név:
               I.17. Laboratóriumi jelentés
               Hivatkozási szám:
               Kibocsátás kelte:
               I.21. A termékek hőmérséklete
               Környezeti hőmérséklet Hűtött Fagyasztott
               I.20. Mennyiség
               Teljes nettó tömeg (kg) Teljes bruttó tömeg (kg)
               I.22. A csomagok teljes száma
               I.23. Plombaszám/Konténerszám
               I.25. Az alábbiak céljából hitelesített áru:
               Emberi fogyasztás
               I.27. Belső piacra való kibocsátás
               I.28. Áru beazonosítása
               KN-kód:
               TARIC-alszám:
               Az áru jellege
               A csomagok száma
               Nettó tömeg
               Azonosító kód
            
            Szövege kép
            
               Ország:
               Nem állati eredetű élelmiszerek, amelyek Európai Unióba történő behozatalára különleges feltételek vonatkoznak
               II. Egészségügyi információk
               II.a. A bizonyítvány hivatkozási száma
               Alulírott, az illetékes hatóság által felhatalmazott képviselő kijelentem, hogy ismerem a 852/2004/EK rendelet és a 396/2005/EK rendelet vonatkozó rendelkezéseit, és tanúsítom, hogy:
               II.1. Az I. részben leírt szállítmányt alkotó élelmiszert olyan feltételek mellett állították elő, amelyek megfelelnek a megengedett növényvédőszer-maradékokra vonatkozóan a 396/2005/EK rendeletben meghatározott határértékeknek, és az élelmiszer előállítása, válogatása, kezelése, feldolgozása, csomagolása és szállítása helyes higiéniai gyakorlatoknak megfelelően történt.
               II.2. E szállítmány tekintetében az (EU) 2018/1660 bizottsági végrehajtási rendelet 4. cikkének megfelelően -én (időpont) mintavételre és elemzésre került sor; a szállítmányt -én (időpont) -ban (a laboratórium neve) növényvédő szerekre vonatkozó laboratóriumi elemzésnek vetették alá olyan módszerekkel, amelyek kiterjednek legalább az e rendelet I. mellékletében azonosított veszélyekre.
               II.3. A mintavétel részletei, az alkalmazott analitikai módszerek ismertetése és az összes eredmény mellékelve vannak e dokumentumhoz, és a megengedett növényvédőszer-maradékok határértékeire vonatkozó uniós jogszabályoknak való megfelelést mutatják.
               II.4. Ezen egészségügyi bizonyítvány kiállítására azelőtt került sor, hogy az a szállítmány, amelyre vonatkozik, kikerült az illetékes hatóság ellenőrzése alól.
               II.5. Ez az egészségügyi bizonyítvány a kiállítás időpontjától számított négy hónapig érvényes.
               II. rész: Tanúsítás
               Az illetékes hatóság felhatalmazott képviselője
               Név (nyomtatott nagybetűvel): Képesítés és beosztás:
               Dátum: Aláírás:
               Bélyegző: